Hótel á Vestfjörðum eru að fyllast fyrir sumarið og Vestfirðingar bera sig vel. Íslendingar eru áfram í meirihluta gesta þótt útlendingar slæðist með í sumar.
Nánast fullbókað er á hótel Djúpavík og víðar á Vestfjörðum fyrir sumarið. Íslendingar eru í meiri hluta gesta líkt og í fyrra en þó eru erlendir gestir farnir að slæðast með.
Magnús Karl Pétursson hótelstjóri á Hótel Djúpavík segir að ferðavertíðin sé styttri á Vestfjörðum en víða annars staðar á landinu. Síðasta sumar hafi verið metár og útlit sé fyrir annað eins í ár.
Langflestir sem ætla til Djúpavíkur í sumar eru Íslendingar, eða um 80 prósent gesta. Einhverjir útlendingar verða þó þarna á meðal. Gjarnan eru það ferðamenn sem eru að koma í annað, þriðja eða fjórða sinn til landsins. Ferðaþjónustufyrirtæki á Vestfjörðum höfðu vart undan á síðasta ári því væntingar voru ekki miklar vegna faraldursins. Magnús Karl dreif fjölskylduna þá í hótelstörf til að anna álaginu.
Þannig var þetta svolítið í fyrra. Í lok maí var ég bara eiginlega, hugsaði maður að maður ætti bara að skella í lás en upp úr tíunda maí hrönnuðust inn bókanir og ég hefði örugglega getað selt þetta hótel þrisvar fjórum sinnum ef ég hefði haft það mörg herbergi. Elsta fólk man ekki eftir fleira fólki á götu á Strandaveginum góða gamla.
Bókanir fara vel af stað hjá flestum gististiöðum á Vestfjörðum, að sögn Birnu Jónasdóttur hjá Markaðsstofu Vestfjarða. Flestir vestra eru bjartsýnir á sumarið. Sérstaða svæðisins felst ekki hvað síst í því að hennar sögn að nóg rými er fyrir alla, enginn fólksfjöldi og nægilegt pláss til að halda fjarlægð í kjölfar heimsfaraldurs. Hótelstjórinn á Djúpavík lætur ekki taka sig í bólinu líkt og síðasta sumar.
Nú í ár er ég búinn að ráða fleira fólk þannig að við ættum að geta haldið geðheilsunni í haust